KIRJALLINEN KYSYMYS E-1282/01

esittäjä(t): Theresa Villiers (PPE-DE) komissiolle

(3. toukokuuta 2001)

Aihe: Omaisuusvero

Belgian isännöimässä veroseminaarissa 26. maaliskuuta 2001 puhunut verotuksen ja tulliliiton pääosaston pääjohtaja Michel Vanden Abeele antoi ymmärtää, että on olemassa harmaa alue, jolla ei nykyisellään yhdenmukaisteta veroja, mutta jolla verosta voitaisiin keskustella. Esimerkkeinä hän mainitsi yritysverotuksen, jota komissio seuraa aktiivisesti, ja omaisuuden verotuksen.

1. Mitä komissio on tehnyt tähän mennessä pohtiakseen, onko omaisuusverojen yhdenmukaistamiseen tarvetta?

2. Onko komissio käsitellyt Arthur Andersonin komissiolle esittelemää tutkimusta ALV:stä omaisuuden verotuksen yhteydessä (N XXI/96/CB-3021)? Jos vastaus on myönteinen, mitä johtopäätöksiä se on tehnyt?

3. Jos komissio harkitsee, onko omaisuusveroja tarpeen yhdenmukaistaa, voiko se kertoa tarkasti, mitä aloja se tutkii? Onko komissio kiinnostunut ensisijaisesti ALV-järjestelmästä ja ALV-kannoista, jotka koskevat esimerkiksi maanrakennusta, uusia rakennuksia tai kunnostus- ja korjaustöitä, vai harkitseeko se myös kiinteistösiirtoihin liittyvien verojen ja leimaverojen yhdenmukaistamista? Miten komission mielestä on parasta edetä omaisuusverokysymyksessä?

4. Arthur Andersonin tutkimuksessa tuotiin esiin joitakin ongelma-alueita ja havaittiin väärinkäytöksiä Britanniassa. Mitä ALV-määräyksiin tulee, tutkimus paljasti lukuisia tulkintaongelmia, jotka liittyivät esimerkiksi määräyksiin suojelluista rakennuksista, joihinkin hyväntekeväisyysjärjestöjen rakennuksiin ja vuokrajärjestelyihin rakennusten omistajien vaihtuessa. Tutkimus paljasti myös väärinkäytöksiä veronkantojärjestelmässä, jonka mukaisesti vuokranantajan on päätettävä, koskeeko vero joko kaikkia rakennuksen vuokratiloja tai ei mitään tiloja. Onko komissio käsitellyt näitä ongelma-alueita tai havainnut väärinkäytöksiä, ja kuuluvatko ne minkään alaa koskevan komission ehdotuksen piiriin?

Frederik Bolkesteinin komission puolesta antama vastaus

(14. kesäkuuta 2001)

Belgian vuoden 2001 puheenjohtajuuskautta käsitelleessä 26. maaliskuuta 2001 järjestetyssä seminaarissa verotuksen ja tulliliiton pääosaston pääjohtaja sanoi puheenvuorossaan, että välittömän verotuksen alalla on olemassa välimaasto, jolla tarvitaan tietynasteista koordinaatiota; se koskee muuttuvia veron perusteita, esimerkiksi yritys- ja pääomaverotusta (ote piirtoheitinkalvosta).

Ranskankielisessä esitelmässään Michel Vanden Abeele käytti sanoja taxation mobilière (irtaimistovero) eikä sanoja taxation immobilière (kiinteistövero).

Esitelmässä ei mainittu omaisuusverotusta. Komissiolla ei ole minkäänlaisia yhdenmukaistamissuunnitelmia välittömän verotuksen alalla. On kuitenkin ilmeistä, että veron syntymispaikalla kannettavaa arvonlisäveroa koskevan järjestelmän - jonka käyttöönotto on edelleen pitkän aikavälin tavoite - yhteydessä kiinteistöihin sovellettavaa arvonlisäveroa koskevia yhteisön sääntöjä on tarkistettava.

Arvoisan parlamentin jäsenen mainitseman Arthur Andersenin tekemän selvityksen osalta komissio katsoo, että sen tulokset eivät puolla lakialoitteen tekemistä lyhyellä aikavälillä osana voimassa olevan alv-järjestelmän uudenaikaistamista ja yksinkertaistamista. Samaa mieltä tuntuvat olevan alan edustajat esittämissään tutkimustuloksia koskevissa huomioissa.

Esitelmässä käytetyt piirtoheitinkalvot lähetetään tiedoksi arvoisalle parlamentin jäsenelle sekä parlamentin pääsihteeristöön.